[OPDATERET] Tesla-biler er lidt for autonome: Gasser selv op

RETTELSE: Denne artikel mangler væsentlig information. Historien er sådan set sand nok; der ER blevet indgivet en klage som NHTSA skal tage stilling til. Problemet er, at den person der har indgivet klagen ikke har rent mel i posen. Han er angiveligt en aktiespekulant som ville tjene penge, hvis værdien af Teslas aktier faldt.

Med hensyn til selve anklagen; At Teslas biler skulle gasse op af sig selv, så virker den fuldstændig ubegrundet. Tesla tilbageviste en række lignende anklager allerede tilbage i 2018; takket være bilens logfiler kunne det konstateres, at det var førerens egen fejl. Hver. Eneste. Gang.

Det amerikanske organ National Highway Traffic Safety Administration, NHTSA, overvejer om der skal indledes en formel undersøgelse af ”pludselig uventet acceleration” på en halv million Tesla-modeller fra 2012 til 2019, fortæller Reuters.

Det er angiveligt samtlige af Teslas modeller, der er ramt af problemet – både Model S, Model X og Model 3 – og sagen er baseret på 127 forbrugerklager, der involverer 123 unikke køretøjer. Rapporterne inkluderer 110 uheld og 52 skader fortælles det.

Mange af klagerne rapporterer om pludselige accelerationshændelser, når man forsøger at parkere køretøjer i en garage eller ved en kantsten. Andre hævdede, at den pludselige acceleration skete, mens de var i trafikken, eller når de bruger kørselsassistance-systemerne.

En Tesla Model S-ejer fra Californien har endda oplevet, at hans parkerede og aflåste bil pludselig accelererede og kørte ind i en parkeret bil.

Det er ikke første gang, Tesla er i søgelyset i forbindelse med fejl på bilerne. Sidste sommer trak Aladdin-skuespilleren Mena Massoud firmaet i retten med anklage om, at et defekt ophæng var skyld i, at det ene hjul faldt af hans Model 3, dagen efter han købte den. I november måned sidste år blev Tesla stævnet af en gruppe kunder, der hævdede, at deres Model S og X køretøjer pludselig accelererer uden varsel.  Ligeledes i november indledte NHTSA en undersøgelse af, om en række opståede brænde i Tesla-biler skyldes farlige batterier.

Enhver kan i princippet bede NHTSA om at indlede undersøgelser. Om der så skal laves en formel undersøgelse, vurderer organets afdeling for tekniske defekter efter “omfattende tekniske undersøgelser”.

Tesla har endnu ikke reageret på sagen.

[Rettelse: “flere hundrede” er i underoverskriften rettet til “mere end hundrede”].

[OPDATERET] Tesla-biler er lidt for autonome: Gasser selv op